钦定古今图书集成/明伦汇编/官常典/第712卷 > 戴若思
## 钦定古今图书集成/明伦汇编/官常典/第712卷 > 戴若思

按《晋书》本传，“若思，广陵人也，名犯高祖庙讳。祖烈，吴
左将军。父昌，会稽太守。若思有风仪，性闲爽，少好游
侠，不拘操行。遇陆机赴洛，船装甚盛，遂与其徒掠之。
若思登岸，据胡床指麾同旅皆得其宜。机察见之，知
非常人，在舫屋上遥谓之曰：‘卿才器如此，乃复作劫
邪’？若思感悟，因流涕投剑就之。机与言，深加赏异，遂”
与定交焉。若思后举孝廉入洛，机荐之于赵王伦曰：
“盖闻繁弱登御，然后高墉之功显；孤竹在肆，然后降
神之曲成。是以高世之主，必假远迩之器；蕴匵之才，
思托大音之和。伏见处士广陵戴若思，年三十，清冲
履道，德量允塞，思理足以研幽，才鉴足以辨物。安穷
乐志，无风尘之慕；砥节立行，有井渫之洁，诚东南之
遗宝，宰朝之奇璞也。若得托迹康衢，则能结轨骥𫘧，
矅质廊庙，必能垂光玙璠矣。惟明公垂神采察，不使
忠允之言，以人而废。”伦乃辟之，除沁水令，不就，遂往武陵省父。时同郡人潘京，素有理鉴，名知人，其父遣
若思就京与语，既而称若思有公辅之才。累转东海
王越军谘祭酒，出补豫章太守，加振威将军，领义军
都督，以讨贼有功，赐爵秣陵侯，迁治书侍御史、骠骑
司马，拜散骑侍郎。元帝召为镇东右司马，将征杜弢，
加若思前将军，未发而弢灭。帝为晋王，以为尚书，中
兴建，为中护军，转护军将军尚书仆射，皆辞不拜，出
为征西将军、都督兖豫幽冀雍并六州诸军事、假节，
加散骑常侍，发投刺王官千人为军吏，调扬州百姓
家奴万人为兵配之。以散骑常侍王遐为军司，镇寿
阳，与刘隗同出。帝亲幸其营，劳勉将士，临发祖饯，置
酒赋诗。若思至合肥，而王敦举兵，诏追若思还镇京
都。进骠骑将军，与右卫将军郭逸夹道筑垒于大桁
之北。寻而石头失守，若思与诸军攻石头，王师败绩。
若思率麾下百馀人赴宫受诏，与公卿百官于石头
见敦。敦问若思曰：“前日之战，有馀力乎？”若思不谢而
答曰：“岂敢有馀，但力不足耳！”又曰：“吾此举动，天下以
为何如？”若思曰：“见形者谓之逆，体诚者谓之忠。”敦笑
曰：“卿可谓能言。”敦参军吕猗，昔为台郎，有刀笔才，性
尤奸谄。若思为尚书，恶其为人，猗亦深憾焉。至是乃
说敦曰：“周𫖮、戴若思皆有高名，足以感众，近者之言，
曾无愧色。公若不除，恐有再举之患，为将来之忧耳。”
敦以为然，又素忌之。俄而遣邓岳、缪坦收若思而害
之。若思素有重望，四海之士，莫不痛惜焉。贼平，册赠
右光禄大夫、仪同三司，谥曰简。